 NA MWANDISHI WETU RAIS William Ruto amewataka Wakenya wawe na imani na mpango wa serikali ya Kenya Kwanza kutaka asilimia tatu ya mishahara ya wafanyakazi kuelekezwa kwa mfuko wa Ada ya Ujenzi wa Nyumba ili wajengewe makazi bora na ya gharama ya chini. Kwenye hotuba yake kwa taifa wakati wa maadhimisho ya sherehe za makala ya 60 ya Madaraka Dei katika Kaunti ya Embu, Rais Ruto ameahidi kuhakikisha mpango huo unafaulu. Amesema mpango huo unalenga kuwapa ajira zaidi ya vijana 5 milioni wanaohangaika kote nchini kwa kukosa fursa za kazi. “Baadhi ya watu wameniuliza mbona wamhangaikie mtu mwingine. Ninawaomba watafakari hili: Kama wapiganiaji uhuru wetu hawangejitolea, bila shaka hatungekuwa tunajivunia ukombozi tuliopata kutoka kwa Mkoloni,” amesema Rais Ruto. Amesema zaidi ya Wakenya 7 milioni wanaishi katika mitaa ya mabanda. “Watu wanaoishi kwa mitaa ya mabanda wanahangaika sana na hawana vyoo na maji safi. Ni jukumu letu kuhakikisha tunaboresha maisha. Hata hapa Embu kuna mtaa wa mabanda unaofahamika kama Shauri Moyo,” ameeleza. Kiongozi wa nchi ameahidi kwamba mpango wake ni kuhakikisha Wakenya wanapewa uwezo wa kustawi kiuchumi badala ya sarakasi za vigogo wa kisiasa kung’ang’ania na kugawana mamlaka huku raia wakihangaika. Hotuba ya Rais imechukua zaidi ya saa moja – kuanzia saa saba na dakika tatu hadi saa nane na dakika kumi na sita. Baada ya hapo, Rais ametoa ufafanuzi mfupi kwa lugha ya Kiswahili. Aidha, kiongozi wa nchi amemruhusu mgeni wake – Rais wa Comoros Azali Assoumani – kuhutubu kabla ya kuendelea na hotuba yake. Mbali na ujumbe kutoka Comoros, pia kumekuwa na ujumbe kotoka Nigeria, Ghana, Ivory Coast miongoni mwa mataifa mengine. Wakenya walimiminika katika uwanja wa Moi-Embu kusherehekea sikukuu hii. Sherehe hizo zimeadhimishwa kote nchini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  